Vrou betaal glo deposito vir huurmoord op man | Netwerk24
Deur Alzane Narrain 11 Julie 2019 15:56
Kelebogile Louisa Mokoena (51) het Donderdag vlugtig in voetboeie in die landdroshof in Bloemfontein op ’n aanklag van moord verskyn.
Sy word daarvan aangekla dat sy haar man, Ntau Lucas Mokoena (51), ’n opkomende boer en taxibaas, Maandagaand in hul huis in Fichardtpark in die stad laat vermoor het.
Die hof was stampvol van haar ondersteuners en talle mense moes staan omdat daar nie meer sitplek was toe Mokoena voor landdros Ryan Ishmail verskyn het nie.
Na wat verneem word, het die egpaar huweliksprobleme ondervind. Mokoena het na bewering drie mans genader om haar man te vermoor.
Kelebogile Louisa Mokoena word Donderdag deur die groot portaal in die Bloemfonteinse landdroshof na die hofselle begelei. Foto: ALZANE NARRAIN
Sy het glo ’n deposito aan die huurmoordenaars betaal en sou later die res van die geld oorhandig.
Johan de Vries, aanklaer, het Donderdag in die hof gesê Mokoena het ’n bekentenis afgelê oor haar rol in haar man se skietdood.
Landdros Ishmail het haar aansoek om borgtog tot volgende week uitgestel. Sy bly in aanhouding.
Familielede het haar vertroos, omhels en gesoengroet voordat sy na die hofselle begelei is.
Haar verskyning in die hof spruit uit gebeure Maandag omstreeks 21:35 toe gewapende mans na bewering Ntau in sy huis in Schnehagesingel oorval het.
Ntau en sy vrou is na bewering met dasse vasgebind voordat hy glo voor haar in die kop geskiet is.
Mokoena is ’n dag ná die voorval in hegtenis geneem.
Arthur Koorts van Phatshoane Henney-prokureurs tree vir Mokoena op.
Die drie vermeende huurmoordenaars is nog op vrye voet.
Meer oor: Kelebogile Louisa Mokoena | Bloemfontein | Huurmoord
Bloedbad in Melkbos: Was dit ’n huurmoord?
‘Huurmoord’ in Melkbos: Gesin vlug glo